ΓΡΑΠΤΗ ΕΡΩΤΗΣΗ E-0553/96 υποβολή: Νικήτας Κακλαμάνης (UPE) προς την Επιτροπή (11 Μαρτίου 1996)

Θέμα: Ρυθμίσεις για τις Μικρομεσαίες επιχειρήσεις

Κατά πληροφορίες, η Επιτροπή καθόρισε τον αριθμό των απασχολουμένων που επιτρέπει σε μία επιχείρηση να χαρακτηρισθεί ως Μικρομεσαία, κάτι που έχει προκαλέσει αντιδράσεις ανάμεσα στους επιχειρηματίες του κλάδου στην Ελλάδα.

- Βάσει ποίων κριτηρίων έγινε η ρύθμιση αυτή;

- Ποιά ρύθμιση χρησιμοποιείται στις χώρες της Ε.Ε.;

- Πώς σκοπεύει να αντιμετωπίσει η Επιτροπή τα προβλήματα που δημιουργούνται στις Μικρομεσαίες επιχειρήσεις στην Ελλάδα από την υιοθέτηση της παραπάνω ρύθμισης;

Απάντηση του κ. Παπουτσή εξ ονόματος της Επιτροπής (29 Απριλίου 1996)

Στις 3 Απριλίου 1996, η Επιτροπή εξέδωσε σύσταση ((ΕΕ αριθ. L 107 της 30.4.1996. )) προς τα κράτη μέλη, την Ευρωπαϊκή Τράπεζα Επενδύσεων (ΕΤΕπ) και το Ευρωπαϊκό Ταμείο Επενδύσεων (ΕΤαΕ) σχετικά με τον ορισμό των μικρομεσαίων επιχειρήσεων (ΜΜΕ).

Η σύσταση αυτή καθορίζει ένα γενικό πλαίσιο για όλα τα μέτρα που λαμβάνουν τα κράτη μέλη, η ΕΤΕπ και το ΕΤαΕ υπέρ των ΜΜΕ. Συγχρόνως, εφαρμόζεται στα προγράμματα της Επιτροπής, καθώς και στην κοινοτική νομοθεσία που αφορά τις ΜΜΕ.

Ο ορισμός που περιλαμβάνεται στην εν λόγω σύσταση θεμελιώνεται στο συνδυασμό των εξής κριτηρίων: αριθμός εργαζομένων, κύκλος εργασιών, συνολικός ισολογισμός και ανεξαρτησία. Στην πραγματικότητα, ο ορισμός αυτός χρησιμοποιεί ορισμένα στοιχεία του κοινοτικού πλαισίου των κρατικών ενισχύσεων προς τις ΜΜΕ ((ΕΕ αριθ. C 213 της 19.8.1992 (βρίσκεται σε φάση αναθεώρησης). )), πλαισίου το οποίο είναι ήδη υποχρεωμένα να τηρούν τα κράτη μέλη για τους χρηματοδοτικούς μηχανισμούς υποστήριξής τους προς τις ΜΜΕ. Για τον καθορισμό των ορίων κύκλου εργασιών και συνολικού ισολογισμού, η Επιτροπή στηρίχθηκε σε διάφορες μελέτες που εκπόνησε η Eurostat ((Επιχειρήσεις στην Ευρώπη - Τρίτη Έκθεση. )), καθώς και σε μια εσωτερική βάση δεδομένων η οποία ομαδοποιεί τους εναρμονισμένους ετήσιους λογαριασμούς χιλιάδων επιχειρήσεων της Κοινότητας.

Σύμφωνα με τη σύσταση, ως ΜΜΕ ορίζεται η επιχείρηση η οποία απασχολεί λιγότερους από 250 εργαζομένους και η οποία έχει κύκλο εργασιών ή συνολικό ισολογισμό που δεν υπερβαίνουν, αντιστοίχως, τα 40 εκατομμύρια ECU ή τα 27 εκατομμύρια ECU. Ως μικρή επιχείρηση ορίζεται, εξάλλου, εκείνη η οποία απασχολεί λιγότερους από 50 εργαζομένους και έχει κύκλο εργασιών που δεν υπερβαίνει τα 7 εκατομμύρια ECU ή συνολικό ισολογισμό που δεν ξεπερνά τα 5 εκατομμύρια ECU. Εξάλλου, μια επιχείρηση, για να θεωρηθεί ΜΜΕ ή μικρή επιχείρηση, δεν πρέπει να ελέγχεται σε ποσοστό 25% ή μεγαλύτερο από μια άλλη επιχείρηση ή από κοινού από περισσότερες επιχειρήσεις οι οποίες δεν είναι οι ίδιες ΜΜΕ ή μικρές επιχειρήσεις, ανάλογα με την περίπτωση. Εξάλλου, ως πολύ μικρές επιχειρήσεις ορίζονται εκείνες οι οποίες απασχολούν λιγότερους από 10 εργαζομένους.

Δεδομένου ότι πρόκειται για σύσταση, τα κράτη μέλη είναι ελεύθερα να ορίσουν σε ορισμένες περιπτώσεις, χαμηλότερα ανώτατα όρια προκειμένου να καταστήσουν περισσότερο αποτελεσματικές ορισμένες πολιτικές τους. Στην Ελλάδα, ως ΜΜΕ ορίζονταν μέχρι σήμερα οι επιχειρήσεις οι οποίες απασχολούν λιγότερους από 100 εργαζομένους 7 επομένως, αυτό το κράτος μέλος έχει τη δυνατότητα, εφόσον το επιθυμεί, να διατηρήσει αυτό το όριο για ορισμένες από τις δράσεις του υπέρ των ΜΜΕ.

Κατά συνέπεια, οι νέες ρυθμίσεις που θέσπισε η Επιτροπή για τον ορισμό των ΜΜΕ, ρυθμίσεις σκοπός των οποίων είναι η αύξηση της αποτελεσματικότητας, της συνοχής και της προβολής των μέτρων που λαμβάνονται υπέρ αυτής της κατηγορίας επιχειρήσεων, δεν πρόκειται να δημιουργήσουν προβλήματα στις ελληνικές μικρομεσαίες επιχειρήσεις.